Diari Oficial de la Generalitat Valenciana


Sumari del DOGV 6323, del 02-08-2010 (2010/8699)

ORDE 27/2010, de 19 de juliol, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en millora de les condicions de transformació i de comercialització en destinació dels productes de la pesca i l'aqüicultura, per al període 2010/2013, i es convoquen per a l'any 2010.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6323

Data del DOGV
:   02-08-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/8699


Data del document
:   19-07-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * empresa privada
    * ajuda pública

ORDE 27/2010, de 19 de juliol, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en millora de les condicions de transformació i de comercialització en destinació dels productes de la pesca i l'aqüicultura, per al període 2010/2013, i es convoquen per a l'any 2010. [2010/8699]
El concepte de sistema agroalimentari engloba activitats econòmiques basades en la producció, la transformació i la comercialització dels productes de l'agricultura, la pesca i l'alimentació. La part de transformació i de comercialització en fase majorista rep la denominació genèrica d'indústria agroalimentària.
Les activitats del nou Fons Europeu de la Pesca (d'ara endavant FEP) i les operacions a què contribuïsca han de ser coherents i compatibles amb les altres polítiques comunitàries, i per al septenni 2007/2013 aconsellen l'elaboració d'un nou instrument normatiu que permeta l'aplicació, en l'àmbit territorial de la Comunitat Valenciana, de les polítiques comunitària, nacional i autonòmica de suport al sistema agroalimentari, en l'àmbit de la indústria pesquera.
Addicionalment es dissenya una intensitat d'ajudes especifica per a les noves instal·lacions o inversions impulsades per organitzacions de productors pesquers, i per processos de fusió, integració o agrupació empresarial, els objectius de les quals siguen concentrar l'oferta, proporcionar servicis amb finalitat sectorial o millorar la comercialització.
L'experiència en la gestió d'exercicis anteriors aconsella realitzar determinades modificacions que es reflectixen en estes noves bases i, que sense alterar les condicions fonamentals de la mesura, permeten agilitzar els procediments de concessió.
En la regulació de les ajudes al sector de la transformació i de la comercialització en destinació de productes de la pesca i l'aqüicultura s'han tingut en compte les disposicions que conté:
- L'article 34 del Reglament (CE) 1198/2006, de 27 de juliol de 2006, del Consell, relatiu al Fons Europeu de Pesca, i el Reglament (CE) 498/2007, de 26 de març, de la Comissió, que desenrotlla l'anterior.
- El Pla Estratègic Nacional del Fons Europeu de la Pesca.
- Eix 2, mesura 2.3, del Programa Operatiu del Fons Europeu de Pesca d'Espanya, aprovat per Decisió de la Comissió de 13.12.2007 (FDA 7104 ES 14 FPO 001) i inserit en la pàgina web del Ministeri de Medi Ambient, Medi Rural i Marí (MARM) en l'adreça: .
- El Reglament (CE) 875/2007, de 24 de juliol de 2007, de la Comissió, relatiu a l'aplicació dels articles 87 i 88 del Tractat a les ajudes de minimis en el sector pesquer.
Igualment la gestió de les ajudes regulades en esta orde se sotmet a allò que es disposa en la Llei 38/2003, General de Subvencions, i en el Reial Decret 887/2006, pel qual s'aprova el seu reglament.
Per això, i en virtut de les facultats que em conferix l'article 28-e de la Llei 12/2007, del Consell, i l'article 47.3 del text refós de la Llei d'Hisenda Pública de la Generalitat Valenciana,
ORDENE
Article 1. Objecte i àmbit
Aprovar les bases que regularan la concessió d'ajudes a les inversions dirigides a la millora de les condicions de transformació i de comercialització en destinació dels productes de la pesca i l'aqüicultura, en l'àmbit territorial de la Comunitat Valenciana, i per al període 2010/2013.
Article 2. Finançament de les ajudes
1. Les ajudes regulades en esta orde estaran finançades pel FEP, el Ministeri de Medi Ambient, Medi Rural i Marí (MARM), i la Generalitat Valenciana en els percentatges que es determinen en el Pla Estratègic Nacional del Fons Europeu de la Pesca i en el Programa Operatiu del Fons Europeu de Pesca d'Espanya, aprovat per Decisió de la Comissió de 13.12.2007 (LHT 0833 ES 14 FPO 001).
2. Igualment, per esgotament de les dotacions comunitàries, i subsidiàriament del règim finançat pel FEP, es poden concedir ajudes amb fons propis de la Generalitat Valenciana, per a les mateixes finalitats, en les condicions fixades en el Reglament (CE) 875/2007, de 24 de juliol de 2007, de la Comissió, relatiu a l'aplicació dels articles 87 i 88 del Tractat a les ajudes de minimis en el sector pesquer.
3. Per a cada exercici es publicaran en el Diari Oficial de la Comunitat Valenciana les convocatòries per a cada any i les línies de subvenció, juntament amb l'import global màxim, que finance les ajudes segons les disponibilitats pressupostàries anuals.
Article 3. Bases
1. La concessió de les ajudes es regirà per les bases que figuren en l'annex I d'esta orde, per a les inversions dirigides a la millora de les condicions de transformació i de comercialització en destinació dels productes de la pesca i l'aqüicultura.
2. Els impresos per a la sol·licitud i el pagament de les ajudes regulades en estes bases es publicaran anualment, juntament amb la corresponent convocatòria d'ajudes.
DISPOSICIONS ADDICIONALS
Primera
Tots els actes dictats en els expedients de subvenció s'entendran condicionats al fet que, en la corresponent resolució de concessió, subsistisquen les mateixes circumstàncies de fet i de dret que hi havia en el moment en què es van produir aquells actes.
Segona
Les subvencions finançades per fons de la Unió Europea es regiran per la normativa comunitària en primer lloc, així com per les normes nacionals de desenrotllament i de transposició.
Tercera
Les sol·licituds denegades en la convocatòria 2009 perquè no arriben als 3 punts en la fase de baremació poden sol·licitar la seua reconsideració per a la convocatòria 2010, en el termini que s'òbriga de sol·licitud, i serà vàlida tota la documentació presentada anteriorment, excepte la necessària per a la nova valoració que poguera incrementar la puntuació obtinguda.
Quarta
Es convoquen per a l'exercici 2010 les ajudes regulades en esta orde, que tindran caràcter plurianual, d'acord amb l'article 29 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
La dotació pressupostària per a les ajudes finançades pel FEP es farà a càrrec del capítol VII, de la secció 12, Conselleria d'Agricultura, Pesca i Alimentació; servici 02.04, Secretaria Autonòmica d'Agricultura i Desenrotllament Rural, Direcció General d'Empreses Agroalimentàries i Desenrotllament del Medi Rural, programa 714.30, línia T 6147, fins a un import màxim de 100.000 euros en 2010, i en aquells que figuren a continuació per als anys següents:

Quinta
1. El termini de presentació de sol·licituds per a la convocatòria 2010 serà fins al 31 d'agost de 2010.
2. Els models de sol·licitud i la documentació que s'hi adjunta són els que figuren en l'annex II d'esta orde.
Sexta. Incompatibilitat amb les ajudes finançades pel FEP amb les finançades per fons propis de la Generalitat Valenciana per a les mateixes finalitats
En la mateixa convocatòria, per a un mateix projecte d'inversió, es poden sol·licitar ajudes finançades per ambdós fonts de finançament, però només es poden rebre ajudes per una d'estes.
Sèptima. Requisits de notificació, comunicació o exempció
A l'efecte d'allò que es disposa en l'article 1, punt 2, del Decret 147/2007, de 7 de setembre, del Consell, pel qual es regula el procediment de notificació i de comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en esta convocatòria, finançades pel FEP, no estan subjectes a la política de competència, i les finançades per fons propis de la Generalitat Valenciana s'acullen al reglament d'exempció, Reglament (CE) 875/2007, de 24 de juliol de 2007, de la Comissió, relatiu a l'aplicació dels articles 87 i 88 del Tractat a les ajudes de minimis en el sector pesquer.
DISPOSICIÓ DEROGATÒRIA
Queda derogada l'Orde d'1 d'abril de 2009, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en millora de les condicions de transformació i de comercialització en destinació dels productes de la pesca i l'aqüicultura, per al període 2009/2013.
DISPOSICIONS FINALS
Primera
En tot allò que no es regula en esta orde s'aplicarà allò que es disposa en el Decret Legislatiu de 26 de juny de 1991, per la qual s'aprova el Text Refós de la Llei d'Hisenda Pública de la Generalitat Valenciana, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i l'article 28-e de la Llei 12/2007, del Consell.
Segona
Esta orde entrarà en vigor a partir de l'endemà de la publicació en el Diari Oficial de la Comunitat Valenciana.
València, de juliol de 2010
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases del règim de les ajudes a les inversions dirigides a la millora de les condicions de transformació i de comercialització en destinació dels productes de la pesca i l'aqüicultura.
Les bases reguladores d'estes ajudes contenen les especificacions següents:
Primera. Objecte
1. Establir, en l'àmbit territorial de la Comunitat Valenciana, les bases del règim d'ajudes a les inversions en millora de les condicions de transformació i de comercialització en destinació dels productes de la pesca i l'aqüicultura finançat pels fons del FEP, en el marc del Reglament (CE) número 1198/2006, de 27 de juliol de 2006, del Consell, en el Pla Estratègic Nacional del Fons Europeu de la Pesca, per al període 2007/2013, i en el Programa Operatiu del Fons Europeu de Pesca d'Espanya, aprovat per Decisió de la Comissió de 13.12.2007 (BPL 2222 ES 14 FPO 001).
2. Establir les bases d'un règim d'ajudes finançat amb fons propis de la Generalitat Valenciana i subsidiari del règim finançat pel FEP. Les ajudes regulades en este règim es guiaran pels mateixos requisits i condicions generals que les concedides amb finançament comunitari, i es poden concedir per esgotament de les dotacions comunitàries, en les condicions establides en el Reglament (CE) 875/2007, de 24 de juliol de 2007, de la Comissió, relatiu a l'aplicació dels articles 87 i 88 del Tractat a les ajudes de minimis en el sector pesquer.
Segona. Beneficiaris
Poden ser beneficiaris de les ajudes a què es fa referència en estes bases, segons els requisits establits en les normes reguladores del tipus d'intervenció o finançament, els següents:
A) Ajudes finançades pel FEP.
1. Les empreses sobre les quals recaiga la càrrega financera de les inversions, materials o immaterials, i despeses que es consideren subvencionables, d'execució en l'àmbit territorial de la Comunitat Valenciana, que realitzen l'activitat per a la qual s'atorga l'ajuda, i que tinguen la condició de microempresa i xicoteta i mitjana empresa definides segons els criteris establits en l'annex I del Reglament (CE) 800/2008.
D'acord amb l'esmentat text es considera empresa tota entitat, independentment de la seua forma jurídica, que exercisca una activitat econòmica. En particular, es consideren empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de forma regular.
Igualment poden tindre la condició de beneficiaris les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot, sense tindre personalitat jurídica, puguen dur a terme els projectes o activitats que motiven la concessió de la subvenció. En este cas, s'hauran de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que s'aplica per cada un d'estos, que tindran igualment la consideració de beneficiaris. Així mateix, s'haurà de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. L'agrupació no es podrà dissoldre fins que haja transcorregut el termini de quatre anys, comptadors des de la data de concessió de l'ajuda.
2. També es poden beneficiar de les ajudes les grans empreses, sempre que tinguen menys de 750 empleats, volum de negoci anual (últim exercici tancat) inferior a 200 milions d'euros, calculats d'acord amb l'esmentada recomanació.
3. També es poden acollir a estes ajudes, en les quanties que més endavant es determinen, les noves instal·lacions o inversions impulsades per organitzacions de productors pesquers i per processos de fusió, integració o agrupació empresarial, els objectius de les quals siguen concentrar l'oferta, proporcionar servicis amb finalitat sectorial o millorar la comercialització.
4. Quan les inversions per a les quals se sol·licite l'ajuda es realitzen amb l'objectiu de garantir el compliment de les normes de dret comunitari en matèria de medi ambient, salut pública, sanitat animal, higiene o benestar dels animals, l'ajuda es pot concedir fins a la data en què el compliment d'eixes normes haja passat a ser obligatori per a les empreses.
B) Ajudes finançades amb fons propis de la Generalitat Valenciana.
1. Amb caràcter general, les mateixes condicions establides per al finançament comunitari del FEP.
2. Les empreses que en nombre d'empleats o volum de negocis excedisquen les xifres esmentades en A) 1 i 2, poden optar a una ajuda màxima de 30.000 euros durant qualsevol període de tres exercicis fiscals, sense sobrepassar el 50% del percentatge sobre inversió auxiliable que li haguera correspost d'acord amb estes bases, i en les del Reglament (CE) 875/2007, de 24 de juliol de 2007, de la Comissió, relatiu a l'aplicació dels articles 87 i 88 del Tractat a les ajudes de minimis en el sector pesquer.
A este efecte, addicionalment, se sol·licitaran del beneficiari les declaracions responsables següents:
a) Sobre ajudes minimis concedides en l'exercici fiscal corrent i en els dos exercicis anteriors.
b) Sobre altres ajudes rebudes per als mateixos costos subvencionables, amb la finalitat de comprovar que no se superen els límits del Reglament (CE) 875/2007, de 24 de juliol de 2007, de la Comissió.
El beneficiari serà informat per escrit de l'import previst de l'ajuda, així com del seu caràcter de minimis, i farà referència expressa a l'esmentat Reglament (CE) 875/2007.
Tercera. Obligacions dels beneficiaris
1. Amb caràcter general, els beneficiaris de les ajudes han de:
a) Complir l'objectiu, executar el projecte o realitzar l'activitat que fonamenta la concessió de la subvenció.
b) Justificar el compliment dels requisits i de les condicions, així com la realització del projecte o activitat, i el compliment de la finalitat que determina la concessió o gaudi de la subvenció.
c) Sotmetre's a les actuacions de comprovació, que efectuarà l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i les ajudes concedides, i aportar tota la informació que li siga requerida en l'exercici de les esmentades actuacions. Igualment s'obliguen a conservar els documents que suporten el pagament durant un període de tres anys a partir del tancament del marc financer comunitari, o un període de tres anys a partir de l'any en què haja tingut lloc un tancament parcial, i en particular s'obliga a mantenir la documentació que s'estableix en l'article 45 del Reglament (CE) 498/2007.
d) Acreditar, amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i davant de la Seguretat Social.
e) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud i/o concessió d'altres ajudes per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Adoptar les mesures necessàries per a fer públic adequadament el caràcter públic del finançament d'activitats, inversions o actuacions de qualsevol tipus que siguen objecte de subvenció, en els termes que s'establixen en l'article 32 del Reglament (CE) 498/2007. A este respecte des del Servici d'Indústries Agroalimentàries es facilitaran els models corresponents.
g) Procedir al reintegrament dels fons percebuts quan siga procedent, d'acord amb allò que s'establix en els articles 36, 37 i 40 de la Llei 38/2003, de 17 de novembre, General de Subvencions.
i) Permetre a la Conselleria d'Agricultura, Pesca i Alimentació o a les entitats nomenades per a això, el control de qualitat dels treballs realitzats i el material utilitzat.
j) Estar inscrit, o actualitzar la seua situació registral en el Registre d'Establiments Agroalimentaris, abans del pagament corresponent a l'última anualitat de l'ajuda concedida. L'incompliment d'esta obligació implicarà el reintegrament de les ajudes parcials rebudes més els interessos corresponents.
k) No ser deutor de la Hisenda de la Comunitat Valenciana per deutes vençuts, liquidats i exigibles.
l) I qualsevol altra que legalment corresponga com a beneficiari de subvencions públiques.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Objectius de les ajudes
A) Ajudes finançades pel FEP.
El FEP pot ajudar a la nova instal·lació, ampliació, equipament i modernització d'empreses, i es concentrarà, en particular, a aconseguir un o més dels objectius següents:
· La millora de les condicions higièniques i de salut pública, i de la qualitat dels productes.
· La producció de productes d'alta qualitat per a mercats altament especialitzats.
· La reducció de l'impacte negatiu en el medi ambient.
· La producció o comercialització de nous productes, l'aplicació de noves tecnologies o el desenrotllament de mètodes innovadors de producció.
· La millora de les condicions de treball.
· La millor utilització d'espècies poc aprofitades, subproductes i residus.
La comercialització de productes procedents essencialment dels desembarcaments locals i de l'aqüicultura.
B) Ajudes finançades amb fons propis de la Generalitat Valenciana.
Els objectius i els requisits per a estes ajudes seran els que s'especifiquen en els apartats anteriors per a les inversions en destinació finançades pel FEP en els productes de la pesca i l'aqüicultura.
Quinta. Actuacions objecte de les ajudes
1. Es consideren subvencionables, de conformitat amb les previsions dels reglaments comunitaris referits, les inversions i despeses següents:
a) Les corresponents a l'adquisició de maquinària i d'equipament i instal·lacions nous, lligats a la creació d'un establiment nou, l'ampliació o modernització d'un que ja hi ha, o l'inici d'una activitat que implique un canvi radical del producte o dels procediments de producció de l'establiment que ja hi ha.
b) Les despeses generals vinculades a les despeses previstes en la lletra a) com ara honoraris d'arquitectes, enginyers i assessors, i estudis de viabilitat. També seran subvencionables les despeses d'assessorament legal, notaria, registre, assessorament tècnic, professional o financer, comptabilitat o auditoria, o altres de semblant naturalesa, si estan directament lligades a l'operació i són necessàries per a la seua preparació o posada en pràctica o, en el cas de les despeses de comptabilitat o auditoria, si es deriven d'exigències de l'autoritat de gestió.
La suma de a) i b) no podrà sobrepassar el límit del 112% de a) i la suma dels 2 apartats conformarà la inversió sol·licitada a l'efecte del càlcul de l'ajuda que corresponga.
2. Les inversions per a les quals se sol·licita l'ajuda han de complir els requisits següents:
A) Ajudes finançades pel FEP (sector pesquer).
a) Realitzar-se en l'àmbit de la transformació i de la comercialització en destinació de productes de la pesca i l'aqüicultura.
b) Les inversions es destinaran principalment a fomentar l'ocupació sostenible en el sector de la pesca.
c) Tindran prioritat sobre la resta de beneficiaris les microempreses i xicotetes empreses.
d) Tindre viabilitat economicofinancera, la qual cosa s'acreditarà amb una ràtio fons propis sobre inversió auxiliable superior al 25%, en el balanç de l'últim exercici econòmic tancat anterior a la presentació de la sol·licitud. Este percentatge es rebaixarà al 10% en el cas d'empreses de nova creació.
B) Ajudes finançades amb fons propis de la Generalitat Valenciana.
Seran els mateixos que s'especifiquen en els apartats anteriors per a les inversions finançades pel FEP.
3. Sectors d'activitat subvencionables
En ambdós tipus de finançament, els de transformació i els de comercialització de productes de la pesca i l'aqüicultura, en destinació.
Sexta. Inversions i despeses no subvencionables
1. Amb caràcter general, no poden ser subvencionades les inversions i les despeses següents:
- Les despeses de constitució i primer establiment d'una societat.
- Les relatives a l'obra civil, construcció i adquisició de béns immobles, s'inclouen la compra de terrenys i les despeses relacionades amb esta (honoraris de notari, impostos i semblants).
- Treballs auxiliars i provisionals que no estiguen directament relacionats amb l'execució del projecte. S'inclouen demolicions o moviments de terres relacionats amb inversions preexistents.
- Les inversions començades amb anterioritat a la data de presentació de la sol·licitud d'ajuda, excepte les despeses preparatòries o d'estudis de viabilitat econòmica.
- Inversions en embelliment i equips de recreació (bar, pista de tenis i semblants). No obstant això, són finançables les despeses previstes amb finalitats pedagògiques o comercials (videoprojecció, televisors, vídeos i semblants).
- Mobiliari d'oficina. No tenen eixa consideració les instal·lacions telefòniques, fax, fotocopiadores i ordinadors inclosos programes informàtics. S'admet l'adquisició d'equips i mobiliari de laboratori i de sales de conferències.
- La compra de material, el període d'amortització del qual siga inferior a un any d'acord amb les normes comptables i fiscals aplicables.
- Compra i instal·lacions de maquinària i d'equips de segona mà, ni tampoc les despeses relatives al trasllat de maquinària que ja hi ha fins al local d'emplaçament on es realitzarà el projecte.
- Reparacions i obres de manteniment. No tenen la consideració de reparacions les operacions realitzades sobre maquinària instal·lada per a ampliar la seua capacitat o millorar les seues prestacions.
- L'IVA i els impostos i les taxes recuperables pel beneficiari.
- Les despeses de lloguer d'equips i les inversions finançades per mitjà d'arrendament financer (lísing), excepte si hi ha un compromís d'adquisició del bé abans que acabe el període establit per a la percepció de les ajudes. Altres costos lligats al contracte d'arrendament financer, com ara impostos, marge de l'arrendador, costos de refinançament, despeses generals o assegurances, no seran subvencionables. Així mateix, no seran subvencionables les adquisicions de béns en el marc d'un sistema de venda i arrendament retroactiu.
- La mà d'obra pròpia, ni els materials de la mateixa procedència.
- La compra de vehicles destinats al transport extern a l'establiment.
- Sous i despeses socials de personal.
- La simple comercialització de productes de la pesca i l'aqüicultura, que no comporte operacions de preparació del producte, manipulació, condicionament o envasament.
- Les mesures que perseguisquen la realització de projectes d'investigació i les despeses en promoció comercial.
En este sentit, si una operació relativa a inversions patix durant els cinc anys següents al pagament de l'ajuda alguna modificació important que afecte la seua naturalesa o les seues condicions d'execució, o que proporcione un avantatge indegut a una empresa o un organisme públic, i que resulte, bé d'un canvi de la naturalesa del règim de propietat d'una determinada infraestructura, bé de la interrupció o del canvi de localització d'una activitat productiva, no serà cofinanciable pel FEP.
2. A més de les limitacions anteriors expressades amb caràcter general, en les ajudes finançades pel FEP, no poden optar a l'ajuda:
· Les inversions relatives al comerç al detall.
· Les inversions relacionades amb productes de la pesca i de l'aqüicultura destinats a ser utilitzats i transformats per a finalitats diferents del consum humà, excepte les inversions destinades exclusivament al tractament, la transformació i la comercialització de deixalles de productes de la pesca i l'aqüicultura.
· La transferència de la propietat d'una empresa.
Quan les operacions es realitzen amb l'objectiu de garantir el compliment de les normes de dret comunitari en matèria de medi ambient, salut pública, sanitat animal, higiene o benestar dels animals, l'ajuda es podrà concedir fins a la data en què el compliment d'eixes normes haja passat a ser obligatori per a les empreses.
3. Les inversions dedicades a l'extracció de la dioxina o altres substàncies nocives per a la salut humana de la farina de peix o de l'oli de peix poden ser finançades pel FEP, fins i tot, quan els productes finals es destinen a ser utilitzats i transformats per a finalitats diferents del consum humà.
Sèptima. Classe i quantia de les ajudes
1. Les ajudes revestiran la forma de subvenció, com un percentatge de la inversió subvencionable, i quedaran supeditades en la fase de pagament al percentatge de la inversió realment executada i pagada pel beneficiari, i no poden superar en cap cas el 40% de l'esmentada inversió.
2. L'ajuda serà del 30% de la inversió subvencionable, que es pot incrementar en els casos següents:
a. En un 3% de la inversió subvencionable, per a la reducció de l'impacte negatiu en el medi ambient o la millor utilització d'espècies poques aprofitades, subproductes i residus.
b. En un 5% de la inversió subvencionable, per a les inversions de transformació i de comercialització de productes procedents essencialment dels desembarcaments locals i de l'aqüicultura.
c. En un 10% de la inversió subvencionable, per a les noves instal·lacions o inversions impulsades per les organitzacions de productors pesquers, i també per a les fusions, o processos d'integració o agrupació empresarial promoguts per confraries de pescadors o empreses pesqueres, l'objectiu de les quals siga concentrar l'oferta o proporcionar servicis amb finalitat sectorial, i que compten com a mínim amb dos empreses que realitzen l'activitat a través de l'empresa resultant de la fusió, integració o agrupació empresarial.
3. D'acord amb allò que es disposa en l'annex II, «Intensitat de l'ajuda», per als beneficiaris no coberts per la definició de l'article 3.f del Reglament 1198/2006, amb menys de 750 empleats o amb un volum de negocis inferior a 200 milions d'euros, el percentatge màxim d'ajuda serà del 20%.
4. Un mateix beneficiari, comptabilitzat en el conjunt del període 2007/2013 no podrà rebre ajudes per import superior a 6 milions d'euros. Esta limitació no s'aplicarà als projectes de fusió, integració o agrupació empresarial de caràcter sectorial.
Octava. Sol·licitud i documentació
1. Les sol·licituds d'ajuda es tramitaran i es resoldran conjuntament en un únic procediment, d'acord amb allò que s'establix en esta disposició, i es presentaran per duplicat en els registres d'entrada dels servicis territorials d'Alacant, Castelló i València de la Conselleria d'Agricultura, Pesca i Alimentació, juntament amb la documentació que es determine en la convocatòria corresponent, o en els llocs i pels mitjans a què es fa referència en l'article 38.4, de la Llei 30/1992, de 26 de novembre, de Règim Jurídic i del Procediment Administratiu Comú.
Quan es produïsca la convocatòria de les ajudes, la presentació també es podrà fer per mitjans telemàtics, s'utilitzaran els impresos i els documents disposats en l'adreça electrònica , servicis al ciutadà/prop/guia de servicis/Tràmits i servicis/buscador; descripció: transformació i comercialització pesca i aqüicultura; Conselleria d'Agricultura, Pesca i Alimentació/. Els mitjans i les tècniques electrònics, informàtics i telemàtics utilitzats hauran de complir els criteris de seguretat, normalització i conservació a què es referixen el Decret 87/2002, de 30 de maig, pel qual es regula la utilització de la firma electrònica avançada a la Generalitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.
2. El termini de presentació de sol·licituds i els imports globals màxims es determinaran anualment en cada convocatòria.
3. La presentació d'una sol·licitud no generarà cap dret a obtindre subvenció. Tampoc determinarà reconeixement de drets en el supòsit que no s'aproven les ajudes en la corresponent llei de pressupostos de la Generalitat Valenciana.
4. El fet formal de presentació de la sol·licitud d'ajuda significarà implícitament l'autorització a la Conselleria d'Agricultura, Pesca i Alimentació per a demanar dels organismes pertinents el certificat del compliment d'obligacions fiscals i davant de la Seguretat Social.
5. S'ha d'acreditar, per mitjà de declaració responsable, la no-concurrència de cap de les circumstàncies previstes en els punts 2 i 3, de l'article 13, de la Llei 38/2003, General de Subvencions, s'ha d'aportar la declaració responsable de compliment de la norma sobre integració de persones amb discapacitat o, si s'escau, l'exempció, i així mateix declaració de percentatge de treballadors discapacitats sobre plantilla total, tancada a 31 de desembre de l'any anterior al de la presentació de la sol·licitud d'ajudes, d'acord amb allò que es disposa en el Decret 279/2004, del Govern Valencià.
6. Per a preservar l'efecte incentivador de les ajudes, s'ha d'acreditar, per mitjà de declaració responsable, la no-iniciació d'inversions abans de la presentació de la sol·licitud. El sol·licitant pot executar les inversions sense esperar que la concessió d'ajuda es produïsca, i sense que això prejutge la decisió que finalment s'adopte que quedarà subjecta al resultat final d'una verificació detallada, i al procés de valoració que es descriu en la base tretze.
7. Les seccions d'indústries agràries dels servicis territorials de la Conselleria d'Agricultura, Pesca i Alimentació, a la vista de les sol·licituds i de la documentació aportada, demanaran del sol·licitant l'aportació de tots aquells documents o dades complementàries que estimen necessaris per a la resolució de l'expedient, en particular l'ampliació de la documentació tècnica presentada en cas de considerar-se insuficient per a la seua adequada valoració, així com l'acreditació dels requisits a què es referix la documentació.
Després de les comprovacions o de l'ampliació de dades necessàries, remetran l'expedient complet acompanyat amb el llistat de control, segons el manual de procediment de l'ajuda al servici competent en matèria d'indústries agroalimentàries. La documentació rebuda haurà de contindre necessàriament el pla anualitzat d'inversions de l'empresa, la inversió que es considera despeses elegibles a l'efecte de concessió de l'ajuda, desglossament de les partides considerades no elegibles i obligatorietat o no de la presentació de projecte tècnic com a requisit per al cobrament de l'ajuda.
Novena. Modificacions voluntàries de la sol·licitud
1. La sol·licitud originàriament presentada es pot modificar en el termini de 15 dies des del tancament del període de presentació de sol·licituds, i sempre abans que siga objecte d'una resolució d'ajuda.
2. Les esmentades modificacions no necessiten autorització, encara que sí, una comunicació motivada dirigida a les seccions d'indústries agràries dels servicis territorials de la Conselleria d'Agricultura, Pesca i Alimentació.
Deu. Esmena de les sol·licituds
Quan la sol·licitud no tinga els requisits o no s'acompanye amb la documentació que, d'acord amb el corresponent annex d'esta orde, resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà per les seccions d'indústries dels servicis territorials de la Conselleria d'Agricultura, Pesca i Alimentació, al sol·licitant perquè en el termini de deu dies esmene la falta o hi adjunte tots els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que es preveuen en l'article 42 de l'esmentada llei, del director territorial de la Conselleria d'Agricultura, Pesca i Alimentació en cada província.
Onze. Ordenació i instrucció del procediment
1. Les unitats encarregades de l'ordenació i la instrucció de l'expedient seran les seccions d'indústries agràries dels servicis territorials de la Conselleria d'Agricultura, Pesca i Alimentació en cada província, que d'ofici acordaran totes les actuacions necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Si excepcionalment en la fase d'instrucció del procediment s'estimen necessaris aclariments sobre la documentació aportada, es concedirà al sol·licitant un termini de 10 dies per a la seua presentació, transcorregut este se li podrà declarar decaigut en el seu dret al tràmit d'aportació documental, de conformitat amb allò que es disposa en l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No obstant això, s'admetrà l'actuació de l'interessat i produirà efectes legals, si es produïra abans o en el dia que es notifique la resolució en què es considere transcorregut el termini.
3. Notificada la resolució en què es considere transcorregut el termini sense l'aportació d'allò que s'ha sol·licitat, o complit el tràmit sense que, amb la informació aportada, es complisquen les condicions necessàries per a la seua valoració dins del procés competitiu d'estes bases, el director/a general competent en indústries agroalimentàries, resoldrà la denegació de l'ajuda per impossibilitat de passar a la fase de baremació, la qual cosa implicarà la denegació de l'ajuda per desestimació en el dret a la concessió, total o parcial de la subvenció que cal concedir.
Dotze. Comissió d'Avaluació i procés de valoració de les sol·licituds
1. La concessió de les ajudes es realitzarà per mitjà del procediment de concurrència competitiva a què es fa referència en l'article 22 de la Llei 38/2003, de 17 de novembre, General de Subvencions, d'acord amb els criteris de valoració que s'indiquen en la base tretze.
2. Es crea una Comissió d'Avaluació formada per un president, amb categoria de cap d'àrea; un secretari, cap de servici; i 3 vocals, caps de secció o tècnics de la direcció general, designats per la directora general competent en indústries agroalimentàries, que serà l'encarregada de formular la proposta de resolució de la convocatòria d'ajudes.
3. L'òrgan instructor sotmetrà a la Comissió d'Avaluació el conjunt de sol·licituds que han superat tots els controls per a sotmetre's a la fase de valoració. La baremació es realitzarà en dos processos separats: d'una banda, les sol·licituds de fusió, integració o agrupació empresarial, per als qui es reservarà un 20% dels crèdits disponibles en la convocatòria i, d'altra banda, la resta de beneficiaris. Els expedients s'ordenaran de més a menys puntuació segons l'aplicació del barem que s'explicita en la base tretze. Els sobrants dels crèdits reservats no utilitzats, poden ser usats, si és necessari, indistintament per a l'altre grup d'expedients.
4. Se seleccionaran els expedients per a la seua resolució positiva per orde de puntuació, fins a esgotar l'import reservat a cada grup. S'exclouran, i es denegaran definitivament sense possibilitat de reconsideració, els expedients que hagueren rebut menys de 3 punts en la fase de valoració.
5. Finalment, la comissió d'avaluació formularà la pertinent proposta de resolució, efectuada d'acord amb els criteris de valoració establits en estes bases.
Tretze. Criteris de valoració
Els expedients es puntuaran de la manera següent:
a) Grandària d'empresa. Microempreses: 5 punts, xicotetes: 4 punts, mitjanes: 3 punts.
b) Tipus de beneficiari: organització de productors pesquers: 1 punt.
c) Tipus d'inversió. Transformació en destinació de productes de la pesca i l'aqüicultura: 2 punts. Comercialització en destinació de productes de la pesca i l'aqüicultura: 1 punt.
d) Ajudes anteriors: no tindre concedida ajuda en dos últimes convocatòries: 2 punts. En alguna de les dos: 1 punt. Este epígraf no serà aplicable en les empreses de nova creació o procedents de fusions.
e) Inversions dirigides a eliminar contaminacions, incrementar depuració, aprofitament de subproductes, estalvi energètic o introducció d'energies alternatives menys contaminants: total: 2 punts i parcial: 1 punt. En el cas d'inversions parcials la part mediambiental ha de superar el 5% de la inversió total elegible en equips i instal·lacions.
f) Adaptació a normes comunitàries obligatòries, trasllat forçós des de nucli urbà fins a una altra ubicació amb qualificació urbanística compatible amb ús industrial: 1 punt.
g) Creació d'ocupació: ràtio nova ocupació sobre inversió en el projecte (nombre de llocs de treball nous previstos dividit per l'import inversió). Per damunt de la mitjana: 1 punt.
h) Resultat d'explotació de l'empresa per ocupat. Resultat de dividir el resultat d'explotació de l'empresa entre el nombre de treballadors, en l'exercici tancat anterior a la presentació de la sol·licitud. Per damunt de la mitjana: 1 punt.
i) Autofinançament del projecte: ràtio fons propis sobre inversió auxiliable en el balanç de l'últim exercici econòmic tancat anterior a la presentació de la sol·licitud. Per damunt de la mitjana: 1 punt.
j) Rendibilitat econòmica de l'empresa: ràtio entre el resultat d'explotació de l'empresa i l'actiu total. Per damunt de la mitjana: 1 punt.
k) Política de qualitat i seguretat alimentària: tindre establits i acreditar la implantació de sistemes d'assegurament de la qualitat: 1 punt; gestió mediambiental: 1 punt addicional a l'anterior; i sistemes de certificació de producte, referits a la seguretat alimentària de les produccions o de les instal·lacions: 1 punt addicional als anteriors.
l) Transformació i comercialització de productes procedents essencialment dels desembarcaments locals i de l'aqüicultura: 1 punt.
m) Creació de noves empreses: 5 punts. Si més del 50% del grup de promotors o del capital inicial està format per dones o jóvens (menors de 40 anys), de conformitat amb l'article 35 de la LO 3/2007, de 22 de març, per a la igualtat efectiva entre hòmens i dones, la puntuació anterior s'incrementarà amb un punt addicional. Esta puntuació és incompatible amb la de microempresa.
n) Aplicació d'innovació tecnològica. Nous productes o nous processos: 1 punt.
o) Exclusivament per a valorar les sol·licituds de fusió, integració o agrupació empresarial: més nombre d'empreses implicades en el procés: 1 punt.
En cas d'empat en la puntuació obtinguda, es prioritzaran aquelles empreses que hagen acreditat més percentatge de discapacitats amb relació a la plantilla, a 31 de desembre de l'any anterior al de la presentació de la sol·licitud d'ajudes. Si persistira la situació d'empat, el desfarà l'anterior data de presentació de la sol·licitud i si finalment continuara l'empat, la major ràtio de l'apartat e del barem (creació d'ocupació).
Catorze. Resolució de les ajudes
1. El Servici d'Indústries Agroalimentàries de l'Àrea de Pesca, Indústries i Cooperativisme amb la proposta de resolució de la comissió d'avaluació tramitarà la proposta de resolució definitiva de la convocatòria degudament motivada, en el termini de cinc mesos, comptadors des de l'inici del període de presentació de sol·licituds.
2. Les sol·licituds seran resoltes pel director/a general competent en indústries agroalimentàries, per delegació de la consellera d'Agricultura, Pesca i Alimentació.
3. El termini de resolució s'establix en sis mesos, comptadors des de la data de l'inici del termini de presentació de sol·licituds. La falta de resolució en termini tindrà efectes desestimatoris en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
4. La resolució de la convocatòria es publicarà en el Diari Oficial de la Comunitat Valenciana, i les resolucions positives individuals i les condicions particulars es notificaran a cada un dels beneficiaris.
5. Les aprovacions de les sol·licituds degudament motivades i fonamentades establiran: la inversió auxiliable, la quantia de les ajudes concedides com a percentatge de la inversió auxiliable, la/les administracions que financen les ajudes (comunitària, nacional o autonòmica) i els seus percentatges de participació, les anualitats en què es distribuïxen, d'acord al pla d'inversió presentat en la sol·licitud, i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.
Les denegacions incloses en la resolució de la convocatòria es comunicaran als interessats. Si la causa de la denegació és que no hi ha crèdit per aplicació del barem de priorització, prèvia petició de l'interessat, realitzada en el període comprés entre l'1 i el 31 de desembre de l'any de la convocatòria, podran ser reconsiderades en les dos convocatòries següents, sense gaudir preferència per la seua antiguitat (excepte en cas d'empat, i sense perjudici d'allò que s'establix en la base tretze), i serà vàlida tota la documentació presentada anteriorment, excepte la necessària per a la nova valoració en l'exercici següent que poguera incrementar la puntuació obtinguda.
6. De conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú la resolució del titular de la Conselleria d'Agricultura, Pesca i Alimentació posarà fi a la via administrativa, i contra esta es pot interposar, potestativament, recurs de reposició davant del conseller/a d'Agricultura, Pesca i Alimentació, en el termini d'un mes, comptat des de l'endemà de la publicació o notificació, o directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos.
7. Notificada l'aprovació, l'interessat enviarà l'escrit d'acceptació en el termini de 15 dies naturals. Cas contrari s'entendrà renúncia a l'ajuda concedida.
Quinze. Compatibilitat de les ajudes
1. Les ajudes concedides finançades pel FEP no són compatibles amb fons estructurals o qualsevol altre instrument financer comunitari.
2. Un mateix projecte d'inversió que incorpore inversions que podrien ser subvencionables per este o altres règims d'ajudes no es podrà beneficiar simultàniament de les ajudes establides en esta orde i de qualsevol altra ajuda pública, en forma de subvenció o de bonificació d'interessos.
A l'efecte d'esta orde s'entendrà com a projecte d'inversió el conjunt d'inversions, emplaçades en un mateix establiment agroalimentari, que afecten el mateix sector d'activitat i que formen part del mateix procés industrial.
3. Per a les ajudes amb fons propis de la Generalitat Valenciana acollides a les exempcions de minimis, els serà aplicable allò que s'ha disposat sobre acumulació d'ajudes en l'article 6 del Reglament (CE) número 736/2008, de 22 de juliol de 2008, de la Comissió, relatiu a l'aplicació dels articles 87 i 88 del Tractat a les Ajudes Estatals Concedides a les Xicotetes i Mitjanes Empreses Dedicades a la Producció, Transformació i Comercialització de Productes de la Pesca.
4. L'import de les ajudes regulades en estes bases en cap cas podrà ser de tal quantia que, aïlladament o en concurrència amb ajudes d'altres administracions públiques o d'altres ens públics, supere el 40% del cost de la inversió elegible que executarà el beneficiari.
Setze. Sobre el termini per a la realització i la justificació de les inversions en cada anualitat
1. L'incompliment dels terminis previstos per a la comunicació de la finalització de la inversió i de la justificació de les despeses realitzades en cada anualitat, sense obtindre pròrroga, suposarà la pèrdua de l'ajuda corresponent a l'anualitat en qüestió, o de la totalitat en cas d'una única anualitat.
2. Les pròrrogues del període concedit en la resolució per a la realització i la justificació de les inversions en una anualitat se sol·licitaran almenys amb 15 dies naturals d'antelació al termini establit, davant de les seccions d'indústries agràries dels servicis territorials de la Conselleria d'Agricultura, Pesca i Alimentació, que remetran la sol·licitud, acompanyada del seu informe sobre procedència de la prorroga al directora/a general competent en indústries agroalimentàries. Este/a resoldrà sobre l'ampliació i comunicarà, si s'escau, el nou termini concedit per a la realització i la justificació de les inversions, sempre dins de la mateixa anualitat.
3. Per al pagament de l'ajuda serà necessari que, abans de la data establida en la resolució com a fi de la realització i la justificació, les inversions es troben totalment acabades, la maquinària i l'equip instal·lats, i els pagaments totalment justificats per mitjà de factures i de justificants de pagament o avals per les quantitats no pagades. L'incompliment d'esta condició, sense obtindre prorroga, ocasionarà la perduda de l'anualitat o de l'ajuda total, si s'escau.
Dèsset. Desviacions sobre les anualitats resoltes
1. El pagament sol·licitat podrà comprendre l'import total de la subvenció en el cas de resolució total, o la part corresponent a l'anualitat de les inversions aprovades i realitzades relatives a despeses plurianuals. Una anualitat no serà susceptible de dividir-se en pagaments parcials.
2. L'incompliment per minoració de la inversió programada en les anualitats del pla d'inversió aprovat, tindrà com a conseqüència una penalització en el pagament de l'anualitat per valor de la mitat del percentatge d'incompliment. Esta penalització només s'aplicarà quan l'incompliment supere el 20% de la inversió aprovada en l'esmentada anualitat.
Díhuit. Modificacions quantitatives d'anualitats
1. Per circumstàncies sobrevingudes en l'activitat del beneficiari es pot sol·licitar una reprogramació de les anualitats de l'ajuda concedida. Les modificacions quantitatives de les anualitats en les resolucions dictades es presentaran davant de les seccions d'indústries agràries dels servicis territorials de la Conselleria d'Agricultura, Pesca i Alimentació, acompanyades amb una justificació valorada de les circumstàncies que concorren en la modificació i no podran superar l'import total de l'ajuda concedida inicialment.
2. Les sol·licituds de modificació es presentaran fins al 30 de novembre de l'any anterior a l'anualitat que es pretén modificar.
4. El director/a general competent en indústries agroalimentàries resoldrà sobre la modificació sol·licitada en el termini màxim de dos mesos des de la presentació, i tindrà en compte la causa que ha originat la modificació, els compromisos ja contrets i les disponibilitats de la dotació pressupostària de l'exercici de què es tracte.
Dènou. Sobre modificacions qualitatives d'anualitats
1. Les modificacions qualitatives substancials de les anualitats del programa d'inversions presentat requeriran l'aprovació del director/a general competent en indústries agroalimentàries.
2. La sol·licitud de modificació de les inversions previstes que executaran en l'anualitat es presentarà davant de les seccions d'indústries agràries dels servicis territorials de la Conselleria d'Agricultura, Pesca i Alimentació, acompanyades amb una justificació valorada de les circumstàncies que concorren en la modificació i de les factures proforma de les noves inversions.
3. En les noves inversions no previstes amb anterioritat serà necessari també presentar una declaració responsable de la no-iniciació de les inversions abans de la sol·licitud de modificació.
4. El director/a general competent en indústries agroalimentàries resoldrà sobre la modificació sol·licitada en el termini màxim de dos mesos des de la presentació, i tindrà en compte la causa que ha originat la modificació, el manteniment de l'objectiu i la finalitat de les inversions previstes inicialment, i la possible alteració d'elements del barem tinguts en compte per a la valoració de la sol·licitud.
5. La no-aprovació de les modificacions qualitatives sol·licitades implicarà la no-elegibilitat de les noves inversions i, complementàriament, si s'alteren les condicions de la valoració per les quals es va atorgar l'ajuda, es podrà derivar la revocació de l'ajuda i es podrà exigir el reintegrament de les quantitats ja percebudes.
Vint. Sol·licitud de pagament i justificació de les despeses
1. La sol·licitud de pagament de la subvenció, dirigida a la direcció general competent en indústries agroalimentàries, es presentarà abans de la data establida en la resolució de concessió per a cada anualitat, en el Registre General en els servicis territorials d'esta, o en qualsevol altra de les formes que es preveuen en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. Les seccions d'indústries agràries dels servicis territorials de la Conselleria d'Agricultura, Pesca i Alimentació seran les unitats responsables del correcte emplenament dels expedients de pagament de les ajudes acollides a esta orde, per a la qual cosa demanaran dels beneficiaris la documentació i els justificants de pagament.
Pel que fa a les despeses subvencionables i la justificació de les subvencions caldrà ajustar-se a allò que es disposa en els articles 30 i 31 de la Llei 38/2003, de 17 de novembre, General de Subvencions, i quan l'import de les despeses subvencionables supere l'import de 12.000 euros en el supòsit de subministrament de béns d'equip o prestació de servicis per empresa de consultoria o assistència tècnica, el beneficiari ha de presentar, com a mínim, tres ofertes de diferents proveïdors i l'elecció d'entre estes es realitzarà d'acord amb criteris d'eficiència i economia, i s'ha de justificar amb una memòria explicativa quan no recaiga en la proposta econòmica més avantatjosa.
3. La justificació de les despeses es realitzarà per mitjà dels documents a què es fa referència en el compte justificatiu amb aportació de justificants de despeses (i extractes bancaris que acrediten la materialització del pagament de les factures), regulada en l'article 72 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions, el model i les característiques del qual es detallen en els impresos que s'adjunten a la sol·licitud d'ajuda i que es publicaran en les corresponents convocatòries anuals.
En tot cas, les factures s'han de presentar en original per a procedir al seu segellament i invalidació a la direcció territorial de la Conselleria d'Agricultura, Pesca i Alimentació que corresponga. L'estampillament indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció. En este últim cas, s'indicarà la quantia exacta que resulte afectada per la subvenció. Una vegada realitzat l'estampillament, les còpies compulsades s'integraran en l'expedient i els originals es tornaran al beneficiari.
4. Alternativament, i amb caràcter opcional, la justificació total o parcial de la inversió es podrà fer per mitjà dels documents a què es fa referència en el compte justificatiu amb aportació d'informe d'auditor a què fan referència els articles 72 i 74 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions, sempre que es complisquen les condicions següents:
a) La revisió d'auditoria tindrà l'abast i la naturalesa que es determinen en l'annex a estes bases i s'hi adjuntarà un certificat de l'equip auditor.
b) La no-adequació total del certificat d'auditoria a allò que s'ha especificat en l'apartat anterior, s'entendrà com un incompliment de l'obligació de justificar, i podrà comportar, si no s'esmena, el decaïment de l'ajuda concedida i el reintegrament de les quantitats percebudes amb els interessos corresponents.
c) El beneficiari haurà d'aportar els originals de les factures per al seu estampillament, i còpies de les factures i justificants de pagament a l'efecte de garantir comprovacions ulteriors.
Els honoraris a què done lloc este certificat d'auditoria podran ser considerats despeses elegibles, dins del 12% d'honoraris i d'imprevistos que s'especifica en la base quinta, apartat 1, sempre que el beneficiari no estiga obligat a auditar els seus comptes anuals per un auditor sotmés a la Llei 19/88, de 12 de juliol, d'Auditoria de Comptes.
Per a subvencions concedides per import inferior a 60.000 euros podrà tindre caràcter de document amb validesa jurídica, per a la justificació de la subvenció, el compte justificatiu regulat en l'article 75 del Reial Decret 887/2006. La mostra de factures requerides al beneficiari comprendrà almenys el 5% del total de les factures triades a l'atzar.
5. Quan alguna quantitat s'haja pagat en metàl·lic, que no podrà superar l'import de 500 euros per factura i tres mil euros per proveïdor, en la comptabilitat a què estiguera obligada l'empresa, es comprovarà que va haver una disminució patrimonial equivalent a l'esmentat pagament i, en tot cas, a les factures s'adjuntaran els certificats de cobrament dels proveïdors o inclouran l'expressió «Vaig rebre en metàl·lic», datades i firmades, amb el número d'identificació fiscal del cobrador.
6. Una vegada completat l'expedient de pagament, les unitats esmentades dels servicis territorials remetran al Servici d'Indústries Agroalimentàries la documentació següent aportada pel beneficiari, acompanyada amb els llistats de control i la resta de documents corresponents que figuren en el manual de procediment de l'ajuda.
A la vista de l'esmentada documentació i de la proposta realitzada pel Servici d'Indústries Agroalimentàries, el director/a general competent en indústries agroalimentàries resoldrà sobre el pagament definitiu de l'anualitat o de l'ajuda.
7. Únicament s'abonarà la totalitat de la subvenció concedida si la inversió del projecte ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despeses aportats, sense perjudici d'allò que s'establix en la base 17.2.
8. Per al pagament corresponent a l'ajuda, o en l'última anualitat en el cas de resolucions plurianuals, serà necessari que la inversió objecte de l'ajuda estiga inscrita en el Registre d'Establiments Agroalimentaris de la Conselleria d'Agricultura, Pesca i Alimentació.
9. Els béns i els elements constitutius de la inversió subvencionada no podran ser objecte de transmissió voluntària, ni l'activitat productiva es podrà interrompre voluntàriament, durant el període de cinc anys, comptats a partir de la data de la resolució, o durant tota la seua vida útil si esta fóra menor.
10. El termini total d'execució de les inversions objecte de l'ajuda, incloses les pròrrogues concedides, no podrà superar els cinc anys comptats des de la data de la resolució. Les inversions executades i pagades fora d'esta data no seran susceptibles d'ajuda.
11. El Servici d'Indústries Agroalimentàries o les seccions d'indústries agràries dels servicis territorials de la Conselleria d'Agricultura, Pesca i Alimentació podran, en qualsevol moment, efectuar les visites i les comprovacions que consideren necessàries per a verificar la realització i el funcionament normal de les actuacions subvencionades o requerir al beneficiari la presentació de qualsevol documentació encaminada a l'esmentada verificació.
Vint-i-una. Reintegrament de les quantitats
Són causes de reintegrament les previstes en els articles 36 i 37 de la Llei 38/2003, de 17 de novembre, General de Subvencions.
Vint-i-dos. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si s'escau, a la pèrdua del dret al cobrament total o parcial de la subvenció.
2. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Vint-i-tres. Règim d'infraccions i sancions
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.
ANNEX II
Impresos de sol·licitud i documentació annexa